ΓΡΑΠΤΗ ΕΡΩΤΗΣΗ E-3306/97 υποβολή: Gianni Tamino (V) προς την Επιτροπή (20 Οκτωβρίου 1997)

Θέμα: Παράλειψη συμμόρφωσης της Ιταλίας με την οδηγία σχετικά με την προστασία των ζώων που χρησιμοποιούνται για πειραματικούς ή άλλους επιστημονικούς σκοπούς

Ύστερα από την απάντηση της 8.7.1997 στη γραπτή ερώτησή μου Ε-1874/97 ((ΕΕ C 45, 10.2.1998, 116. )) επιβάλλεται η εκτίμηση ότι τα στοιχεία που προσκόμισαν οι ιταλικές αρχές και επί τη βάσει των οποίων προβλεπόταν περιοδικός έλεγχος των μητρώων εκ μέρους των αρχών είναι αόριστα και δεν υποστηρίζονται από νομοθετικές πράξεις.

Η Επιτροπή απαντώντας στις ερωτήσεις αριθ. 2455/92 ((ΕΕ C 141 της 19.05.1993, σελ. 32. )) και αριθ. 1747/93 ((ΕΕ C 40 της 14.02.1994, σελ. 34. )) διαβεβαίωνε επί λέξει ότι το ιταλικό νομοθετικό διάταγμα αριθ. 116 με το οποίο το κράτος αυτό μετέτρεψε σε εσωτερικό δίκαιο την οδηγία 86/609/ΕΟΚ ((ΕΕ L 358 της 18.12.1986, σελ. 1. )) «δεν είναι σύμφωνο με το άρθρο 17 της ίδιας οδηγίας και θα το ανακοινώσει στις ιταλικές αρχές».

Μετά την ανακοίνωση αυτή ο ιταλός Υπουργός Υγείας εξέδωσε υπουργική απόφαση με ημερομηνία 22.12.1993, προκειμένου να καλύψει το κενό αυτό αλλά η απόφαση αυτή δεν ίσχυσε ποτέ.

Δεδομένου ότι δεν υπήρξε καμιά συγκεκριμένη πράξη μετατροπής του άρθρου 17 της οδηγίας 86/609/ΕΟΚ, δεν θεωρεί η Επιτροπή ότι θα πρέπει να κινήσει τη διαδικασία για παράβαση κατά της Ιταλίας;

Απάντηση της κας Bjerregaard εξ ονόματος της Επιτροπής (4 Δεκεμβρίου 1997)

Σε ό,τι αφορά το πρώτο θέμα που θίγει το Αξιότιμο Μέλος του Κοινοβουλίου, η Επιτροπή δεν διακρίνει γενικότητες στα στοιχεία που κατέθεσαν οι ιταλικές αρχές. Όπως ήδη αναφέρεται στην απόφαση της γραπτής ερώτησης Ε-1874/97 του Αξιότιμου Μέλους του Κοινοβουλίου, ο περιοδικός έλεγχος των μητρώων πραγματοποιείται από τις αρμόδιες αρχές, σύμφωνα με το άρθρο 17 της οδηγίας 86/609/ΕΟΚ του Συμβουλίου της 24ης Νοεμβρίου 1986 σχετικά με την προσέγγιση των νομοθετικών, κανονιστικών και διοικητικών διατάξεων των κρατών μελών για την προστασία των ζώων που χρησιμοποιούνται σε πειράματα ή για άλλους επιστημονικούς σκοπούς, εκτελείται, στην Ιταλία, από την κτηνιατρική υπηρεσία των τοπικών υγειονομικών αρχών (U.S.L. - Τοπικές υγειονομικές μονάδες). Η υπηρεσία αυτή έχει την υποχρέωση να πραγματοποιεί περιοδικές επιθεωρήσεις των κτηνοτροφικών μονάδων καθώς και των μονάδων που παρέχουν πειραματόζωα, υπό μόνιμη κτηνιατρική εποπτεία. Ο έλεγχος αυτός ρυθμίζεται κανονιστικά βάσει του άρθρου 24 του κανονισμού κτηνιατρικής πολιτικής, που έχει εγκριθεί με διάταγμα (D.P.R. - αριθ. 320 της 8ης Φεβρουαρίου 1954). Στην ιταλική νομοθεσία, ο κανονισμός αποτελεί πηγή δικαίου κατώτερη του νόμου, η οποία όμως βάσει της μόνιμης νομολογίας του Δικαστηρίου διαθέτει τα απαραίτητα στοιχεία προκειμένου να εξασφαλίσει την καλή μεταφορά των κοινοτικών οδηγιών.

Η προαναφερθείσα κανονιστική διάταξη αναφέρεται επίσης σε δύο επεξηγηματικές εγκυκλίους του νομοθετικού διατάγματος 116/92 (αριθ. 18 της 5ης Μαΐου 1993 και αριθ. 8 της 22ας Απριλίου 1994) για τη μεταφορά της οδηγίας 86/609/ΕΟΚ.

Σε ό,τι αφορά το δεύτερο σημείο, το γεγονός ότι ένα υπουργικό διάταγμα συντάχθη, δίχως ουδέποτε να τεθεί σε ισχύ, δεν έχει ιδιαίτερη σημασία για την αξιολόγηση εκ μέρους της Επιτροπής. Όντως, όταν η εθνική νομοθεσία συμμορφούται ήδη προς τις κοινοτικές οδηγίες σύμφωνα με πράξεις που έχουν καταρτιστεί πριν τεθούν σε ισχύ οι εν λόγω οδηγίες, δεν είναι απαραίτητη ουδεμία νέα πράξη μεταφοράς και, η έγκριση ή όχι μεταγενέστερης πράξης εμπίπτει αποκλειστικά και μόνο στις αρμοδιότητες του κράτους μέλους.

Βάσει των προηγουμένων, η Επιτροπή καταλήγει στο συμπέρασμα ότι δεν παραβιάζεται το κοινοτικό δίκαιο.